《次韵秋兴》
宋代·姚孝锡

老畏年光速，愁添旅梦多。
西风著梧竹，归思入烟波。
夜永凭诗遣，颜衰得酒和。
故溪千树柳，谁复晒渔蓑。

作者简介：徐州丰县人，字仲纯，号醉轩。徽宗宣和六年进士。授代州兵曹。金兵侵雁门，州将议以城降，孝锡投床大鼾，略不为意。后脱身移居五台，不仕。善治生，积粟至数万石，遇岁饥，尽出以赈贫乏，多全活。中年后，以家事付诸子，日与宾朋纵吟山水诗酒间。卒年八十三。有《鸡肋集》。